Mikloško, Jozef, poslanec NR SR (2013-10-24):
Vážená pani podpredsedníčka parlamentu, vážená pani ministerka, vážení kolegovia, kolegyne, som pani ministerke vďačný, že tu sedí a počúva a že teda neodišla, tak ako jej bolo radené. A pán Kvasnička dnes končil netradične, ja by som si dovolil začať tak netradične, je dnes parlamentný štvrtok, poslanci mali dnes ako vždy rokovací štvrtok, modlitbové stretnutie poslancov, bolo už 32. v poradí, boli tam poslanci koalície aj opozície. Ako vždy, sme sa aj pomodlili za tento parlament, aj za vládu, aj za terajších ministrov, isto to nemajú ľahké. Takže žiadna nenávisť, žiadne urážanie ani ponižovanie, iba pár vecných faktov k tejto preberanej téme. Otázky opozičných poslancov na premiéra a aj na ministrov nefungujú. Naše interpelácie tiež nefungujú už dlho. Keď chceme niečo hlbšie prerokovať, aj v zdravotníctve je o čom, iná možnosť opozície je vlastne len tá dnešná. Teda nejde len o vrtuľníky, aj keď ide aj o ne. Ide o celkový stav v našom zdravotníctve, diskusia o ňom určite nezaškodí, tak ako by nezaškodila ani diskusia o stave aj iných rezortov. Konštruktívna diskusia. Kde inde sa možno baviť na tieto témy, ak nie v parlamente? V odpovedi pani ministerky a aj vlády sa aspoň trocha malo priznať, že ten tender bol naozaj odflákaný, amatérsky a nezodpovedný. To vidí každý. Páni ministri, na vašich ministerstvách ste vy páni. Ak som ja napísal na list, že vybaviť takto, tak to v podstate platilo, keď som mal ten mandát, a iste to bolo podľa najlepšieho môjho vedomia a svedomia. Ak váš aparát je nemožný, treba to priznať a urobiť nápravu. Na každom ministerstve za všetkých vlád, žiaľ, aj teraz sú aj takíto úradníci, proti ktorým treba ísť. Vždy majú čas, pracujú liknavo a sebavedome. Úradníci musia vás poslúchať, nie vy ich. Oni sú tu pre ľudí, nie ľudia pre nich. V tomto parlamente zastupujem najmä seniorov, ich nespokojných hlasov so zdravotníctvom je, žiaľ, stále viac. Hovorím to ako dobrovoľník, predseda Združenia kresťanských seniorov, ktorý má seniorov vo všetkých regiónoch Slovenska. Často ich navštevujem, aj v rôznych kluboch, domovoch dôchodcov, domovoch sociálnych služieb. Seniori to dnes nemajú ľahké. S priemernou penziou 394 euro si často nemôžu dovoliť ani nutnú zdravotnú starostlivosť. Keď som minule na celoslovenskú schôdzu doniesol výborné sponzorské štolverky, nikto si nezobral, lebo všetci sa báli, že im vypadnú plomby a každá plomba dnes stojí 50 euro. Pacient senior ako zákazník nie je spokojný so stavom zdravotníctva. Celé dni presedí v čakárni, čakárňach, večer sa vráti domov v horšom zdravotnom stave, ako bol ráno. Lieky, ktorých berie stále viac, sú drahé a v poslednom čase aj nedostupné. Za rôzne vyšetrovania sa platí, aj za objednávanie k lekárom, tak radšej hodiny potom čakajú v čakárňach, aby ich to nič nestálo, tá návšteva. Zisky súkromných firiem nemajú prednosť pred zdravím občanov, biznis a obchodovanie so zdravím je nefér. Je vládnym sloganom, ktorý sa často opakuje, ja ho počúvam na rôznych úrovniach, že „aktívne starnutie je politickou prioritou“. Dnes sa to týka 1,3 mil. našich občanov 60 plus. Vo svete je na seniorov zameraná celkom nová, tzv. strieborná ekonomika, kvitne, celý priemysel je orientovaný na seniorov, ich zdravie, výživu, vitamíny a tak ďalej, turizmus. U nás to nie je téma, najmä v zdravotníctve. Upozorňujem ešte raz, je to fráza, ale je to pravdivá fráza, že najdôležitejšie je zdravie občanov, nie bohatstvo súkromných firiem, ktoré podnikajú v zdravotníctve. Teším sa vždy z úspechov Slovenska v ekonomických, športových i vedeckých a tak ďalej. Aj tejto vlády, môžem povedať, že sa teším, a mrzí ma, keď by mala prehrať v Nemecku nejaký súd, za ktorý by mala veľa platiť, v podstate za hlúposť. Teším sa aj úspechom jednotlivých ministerstiev, aj zdravotníctva, nie sú tu však len úspechy, a to treba tiež povedať. V roku 2011 boli nemocnice oddlžené o 300 mil. euro. V roku 2012 znova prišli do strát, 213 mil. euro, najmä dlhom voči Sociálnej poisťovni a daňovým úradom. Vyskytli sa však aj iné problémy a sú tu: zákaz vernostných systémov, umožňovanie lobovania zahraničným farmafirmám u lekárov, problémy stanovania a platov sestier, vývoz dovezených liekov do zahraničia, naraz v lekárni nie sú lieky, ktoré sme doviezli. Kde sú? A celkove rast biznisu s liekmi, čo je tretí najväčší biznis na svete po zbrojárstve a drogách. Liekov je stále viac, sú stále nové a stále drahšie. Ročne sa na Slovensku predajú lieky za 1,5 mld. euro. Dve tretiny sú na lekársky predpis, jedna tretina z dlhových výdavkov na zdravotníctvo. Väčšinu liekov dovážame zo zahraničia, pričom tržby desiatich zahraničných farmafiriem boli vlani 833 mil. euro; 43,5 mil. euro dali farmafirmy na propagáciu a marketing. Máme plné televízie, bilbordy, inzeráty v novinách, reklamy na lieky, ktoré vás presvedčia alebo presvedčujú, že bez konzumácie tých všetkých nemožných škatuliek ste stratení. Vážení, záverom prijmite aspoň tento môj návrh, že dajme väčšiu váhu otázkam poslancov opozície na premiéra a na ministrov a dajme aspoň minimálnu vážnosť interpeláciám opozičných poslancov, ktoré nie sú kladené v mene nás, ale v mene občanov, často veľmi konkrétnych prípadov ľudí, ktorých tento parlament prakticky už dosť dlho ignoruje. Ďakujem.